
[bookmark: TextBodyBegin]Europos Parlamentas,
–	atsižvelgdamas į Darbo tvarkos taisyklių 150 straipsnio 5 dalį ir 136 straipsnio 4 dalį,
A.	kadangi 2025 m. lapkričio 23 d. Bisau Gvinėjoje buvo surengti visuotiniai rinkimai; kadangi pagrindinei opozicinei partijai, t. y. Afrikos Gvinėjos ir Žaliojo Kyšulio nepriklausomybės partijai, buvo uždrausta juose dalyvauti;
B.	kadangi 2025 m. lapkričio 26 d. generolo Hortos N’Tamo vadovaujama karinė grupuotė jėga užėmė valdžią ir oficialaus rinkimų rezultatų paskelbimo išvakarėse neteisėtai sustabdė rinkimų procesą; kadangi atsižvelgiant į perversmo lyderio ir tuo metu pareigas ėjusio prezidento U. S. Embaló ryšius kyla rimtų įtarimų, kad perversmas buvo suorganizuotas siekiant išvengti rinkimų pralaimėjimo;
C.	kadangi protestuotojai ragina valdžios institucijas paskelbti rinkimų rezultatus; kadangi karinė chunta griežtai suvaržė pilietines laisves ir pranešama apie protestuotojų ir žurnalistų žmogaus teisių pažeidimus – ne mažiau kaip 18 asmenų, įskaitant vyriausybės pareigūnus, teisėjus ir politinės opozicijos lyderius, buvo savavališkai sulaikyti;
D.	kadangi perversmo dieną politinės opozicijos lyderiai buvo suimti ir nuo to tada laikomi be teisės susisiekti su išoriniu pasauliu ir galimybės pasinaudoti teisine gynyba;
E.	kadangi kandidatui į prezidentus Fernando Diasui da Costa suteiktas prieglobstis Nigerijos ambasadoje; kadangi prezidentui U. S. Embaló buvo leista išvykti iš šalies;
F.	kadangi Bisau Gvinėjos dalyvavimas Afrikos Sąjungos, Portugališkai kalbančių šalių bendrijos ir Vakarų Afrikos valstybių ekonominės bendrijos veikloje sustabdytas, kol bus atkurta konstitucinė tvarka;
1.	vienareikšmiškai smerkia 2025 m. lapkričio 26 d. kariuomenės įvykdytą valdžios užėmimą ir rinkimų proceso nutraukimą; nepritaria nekonstituciniam valdžios pakeitimui ir ragina nedelsiant atkurti Bisau Gvinėjos konstitucinę tvarką ir rinkimų procesą;
2.	griežtai smerkia saugumo pajėgų prieš civilius gyventojus neproporcingai naudojamą jėgą; ragina visas šalis susilaikyti nuo smurto veiksmų; ragina atlikti nepriklausomą žmogaus teisių pažeidimų tyrimą ir patraukti atsakomybėn už perversmą ir žmogaus teisių pažeidimus atsakingus asmenis;
3.	reikalauja nedelsiant ir besąlygiškai paleisti politinės opozicijos lyderius Domingosą Simõesą Pereirą, Octávio Lopesą, Marciano Indi, Roberto Mbesbą ir visus kitus savavališkai sulaikytus asmenis;
4.	smerkia chuntos smurtines represijas prieš aktyvistus, žurnalistus, žmogaus teisių gynėjus ir pilietinę visuomenę; ragina panaikinti visus nepriklausomos žiniasklaidos apribojimus ir nutraukti prieš pilietinę visuomenę vykdomą visų formų persekiojimą;
5.	ragina Bisau Gvinėjos rinkimų komisiją be karinio ar politinio kišimosi paskelbti patikrintus rinkimų rezultatus;
6.	primygtinai ragina visus pagrindinius suinteresuotuosius subjektus, remiant regioniniams subjektams, vesti įtraukų politinį dialogą, kad būtų įgyvendintos struktūrinės reformos demokratijai ir teisinei valstybei stiprinti;
7.	primygtinai ragina ES nedelsiant peržiūrėti savo susitarimus ir finansavimą, užtikrinti, kad bendradarbiavimo lėšomis nebūtų stiprinama chunta ir kitos autoritarinės struktūros, ir teikti pirmenybę paramai demokratinei pilietinei visuomenei;
8.	ragina Tarybą apsvarstyti galimybę taikyti ribojamąsias priemones asmenims ir subjektams, atsakingiems už perversmą ir plačiai paplitusius žmogaus teisių pažeidimus;
9.	paveda Pirmininkei perduoti šią rezoliuciją Tarybai, Komisijai, Bisau Gvinėjos valdžios institucijoms, Afrikos regioninėms organizacijoms, Portugališkai kalbančių šalių bendrijai ir Jungtinėms Tautoms.

